一时文风丕振，掇甲乙科者凡数十人。执法不挠，有势豪掠人妻而沉其夫于江，台使莫敢诘。裕毅然下之狱，豪赂金万求免，坚却不受，卒论如律，郡中大驯，全楚之人号为铁面太守。二十五年丁酉（1597年）入觐，嘉赉甚厚。迁山西按察司副使，承天民遮留不得，遂至山右。时大猾祁县孟英舞文盗官银，屡讯不服，连坐无辜者众。裕悉心推鞠，遂得其隐，英叩首自承，馀得原释，自是胥隶敛手，不敢轨法。以疾致仕，同里冯琦及诸知故以裕年五十，劝之复仕，裕皆婉谢。筑黄龙水上，种柳莳竹，舒怀吟啸，不与世接，居乡三十年而卒。